
פסק דין מדיון משמעתי מיום 15.7.2026 בעניינה של הסטודנטית (-)
הקובלת בדיון: עו"ד ליאורה ארזי בן-חיים

 הכרעת הדין
 
הסטודנטית (-) (להלן "הסטודנטית") למדה את הקורס(-) עם המרצה (-) (להלן: "המרצה") במסגרת  לימודיה (-) במכללה האקדמית של תל אביב יפו.

בתאריך 12.6.2026 נבחנה הסטודנטית במועד מיוחד פרונטלי. 45 דקות לאחר תחילת הבחינה, מר (-), אחראי מוניטור ואחראי הקומה, (להלן: "אחראי הקומה") נכנס לכיתה במסגרת בדיקה שגרתית, על מנת לוודא כי הבחינה מתנהלת באופן תקין. במהלך הסיור בכיתה הבחין אחראי הקומה כי מחברת הטיוטה של הסטודנטית נראית נפוחה באופן חריג. הוא פנה אליה ושאל אותה מה נמצא מתחת למחברת הטיוטה. בתגובה, הסטודנטית הרימה את הדף ואחראי הקומה ראה טלפון נייד דולק, מונח בין דפי המחברת. על פי עדותו, מסך הטלפון היה פתוח על מסך צ'אט GPT. אחראי הקומה צילם את מסך הטלפון, והעביר את המכשיר לשולחן המשגיחה. התמונות צורפו לתלונה.

בעקבות כך הואשמה הסטודנטית בעבירה של "ניסיון הונאה בבחינה" על פי  סעיף 21.4 לתקנון המשמעת סטודנטים – תשנ"ה, בעבירה של "ניסיון העתקה בבחינה" על פי סעיף 21.3 לתקנון ובעבירה של "הפרת הוראה המתייחסת לבחינה או לעבודה לרבות הוראה בדבר התנהגות במהלך בחינה בכתב או בעל-פה" על פי סעיף 21.6 לתקנון זאת בהתאם לסעיף 5 לנספח א' לנוהל "סדרי בחינות ודיווח ציונים ביחידות הלימוד של המכללה": "עם כניסתו לחדר הבחינה ימסור הנבחן למשגיח בכניסה את חפציו) לרבות מכשירי קשר, טלפונים ושעונים חכמים, ואמצעי תקשורת אלקטרונית אחרים.. כשהם כבויים.. כמו כן נאסר על הנבחן להחזיק טלפון סלולרי, שעון חכם או כל מכשיר קשר אחר במהלך הבחינה..".

במהלך הדיון המשמעתי הודתה הסטודנטית בהחזקת טלפון הסלולרי במהלך המבחן, אולם טענה כי עשתה בו שימוש מתוך דאגה לאביה ועל מנת לדרוש בשלומו. טענה זו אינה סבירה לדעתי ואני דוחה אותה. אני מוצאת את הסטודנטית אשמה בעבירות משמעת 21.3, 21.4 ו-21.6.





גזר הדין
הסטודנטית אמרה שהיא מצטערת מאוד על מעשיה וציינה כי היא בסוף לימודיה ונשאר לה רק סטאז'.
המכללה מתייחסת בחומרה רבה לעבירת הונאה בבחינה, הפוגעת במרקם היחסים שבין המרצים לבין הסטודנטים, המושתת על אמון הדדי, וכן באמינות ההסמכה של הציונים במכללה. יצוין כי מדובר בסטודנטית במסלול (-), בעלת תואר ראשון, המודעת היטב לכללים הנהוגים באקדמיה.

העונשים שאני משיתה על הסטודנטית הם:
1. פסילת הבחינה נשואת כתב הקובלנה ומתן ציון "נפסל" בקורס (-) שלמדה הסטודנטית בסמסטר א' תשפ"ו.
2. הרחקה מלימודים במכללה לסמסטר קיץ תשפ"ו.
3. עונש על תנאי של הרחקה לשנה במידה והסטודנטית תורשע בעבירה חוזרת לפי סעיף  21.4 לתקנון או לפי סעיף 21.3 לתקנון. תוקף התנאי שנתיים.



___________________
ד"ר איריס גבר-רוזנבלום
תאריך: 15.7.2026                                                                                 הממונה על המשמעת

